**Ž U P A N**

Št. zadeve: 466-0362/2004

Datum: 18. 2. 2021

**OBČINSKEMU SVETU**

**OBČINE TRŽIČ**

**ZADEVA: SPREJEM SKLEPA O UGOTOVITVI JAVNE KORISTI – IZOBRAŽEVALNO IN ŠPORTNO SREDIŠČE KRIŽE**

Na podlagi drugega odstavka 194. člena Zakona o urejanju prostora (Ur. l. RS, št. 61/17; v nadaljevanju: ZUreP-2), 29. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE) in 18. člena Statuta Občine Tržič (Uradni list RS, št. 19/13, 74/15), vam v obravnavo in sprejem pošiljam naslednjo točko:

**SPREJEM SKLEPA O UGOTOVITVI JAVNE KORISTI – IZOBRAŽEVALNO IN ŠPORTNO SREDIŠČE KRIŽE**

Na podlagi 21. člena Statuta Občine Tržič (Uradni list RS, št. 19/13, 74/15) in 55. člena Poslovnika Občinskega sveta Občine Tržič (Uradni list RS, št. 15/17) bosta kot poročevalca na seji Občinskega sveta sodelovala:

* Klemen Srna, vršilec dolžnost direktorja občinske uprave,
* Petra Lotrič, svetovalka za pravne zadeve.

**PREDLOG SKLEPA:**

**Sprejme se sklep o ugotovitvi javne koristi in nujne potrebnosti ureditve izobraževalnega in športnega središča Križe na območju EUP KRŽ 10 (Križe – šola), na nepremičninah parc. št. del 281/55 in 281/56 obe k.o. 2147 Križe in na območju EUP KRŽ 01 (Križe – šola), na nepremičninah 281/85, 281/86 in 281/54, vse k.o. 2147 Križe.**

mag. Borut Sajovic

ŽUPAN

**OBČINSKA UPRAVA**

**O b r a z l o ž i t e v:**

Občinski svet Občine Tržič je na svoji 15. seji potrdil predinvesticijsko zasnovo za projekt »Izobraževalno in športno središče Križe« (v nadaljevanju: IŠS Križe), ki ga je izdelalo podjetje K&Z, svetovanje za razvoj d.o.o., Kranjska cesta 4, 4240 Radovljica, odgovorna za izdelavo Boža Kovač, datum izdelave: oktober 2020.

Predmet investicije je ureditev izobraževalnega in športnega središča v Križah, pri čemer je predvidena izvedba naslednjih del:

* energetska sanacija OŠ Križe s prenovo kotlovnice,
* izgradnja prizidka k OŠ Križe, v katerem se zagotovi dodatne prostore za potrebe vrtca in OŠ,
* ureditev nogometnega igrišča s tribunami,
* celovita ureditev cestnega prometa v območju centra.

Konkretni cilji investicije so sledeči:

* energetska prenova obstoječega objekta,
* zagotoviti prostorske pogoje za dodatne 4 razrede osnovne šole 1. in 2. triade,
* zagotoviti prostorske pogoje za dodatne 4 učilnice vrtca,
* zgraditi novo nogometno igrišče s tribunami,
* zagotoviti takšno prometno ureditev okolice središča, ki bo omogočala tekoč in varen dostop do središča in njegovih objektov,
* zagotoviti nemoteno izvajanje programa osnovne šole ter opravljanje dejavnosti predšolske vzgoje skladno s postavljenimi normativi,
* zagotoviti boljše pogoje za celostni razvoj otrok,
* zagotoviti varne in uporabnikom prijazne prostore.

Strateški cilji, ki bodo z navedeno investicijo doseženi, so sledeči:

* rešitev prostorske stiske,
* trajnostna in varna dostopnost,
* povečanje privlačnosti objekta do uporabnikov,
* povečanje možnosti za boljšo kakovost učnih in vzgojnih programov.

Ob upoštevanju navedenega, se s predvideno investicijo bistveno izboljšuje družbena infrastruktura na področju vzgoje, izobraževanja in športa v Križah. Rešuje se dolgoletna prostorska stiska šole in vrtca, hkrati pa se ureja športno igrišče, ki ga bo za namen izvajanja športne vzgoje v okviru rednega programa izobraževanja in izbirnih predmetov ter različnih interesnih dejavnosti uporabljala OŠ Križe. Dodatna športna površina z nogometnim igriščem, kakršnega sicer v Občini Tržič sploh ni, bo nedvomno tudi sicer pripomogla k razvoju gibalnih sposobnosti ter zdravja tako otrok kot odraslih občanov, slednjih predvsem z uporabo v popoldanskem času. Navedena investicija nima torej zgolj učinka za občane, ki prihajajo iz KS Križe, KS Pristava, KS Sebenje-Žiganja vas in KS Senično, temveč zaradi športnega parka tudi za vse občane. Hkrati se bodo uredile tudi prometne površine s pločnikom, kolesarsko stezo in razširitvijo cestišča, urejeno bo tudi povsem novo parkirišče z avtobusnim postajališčem, ki bo ob dopoldnevih pretežno na voljo za potrebe šole, ob popoldnevih pa bo služilo potrebam športnega parka. Parkirnih površin na območju sicer močno primanjkuje, prometna ureditev pa je prav tako nezadovoljiva. Z ureditvijo bo tako tudi z vidika varnosti v prometu stanje mnogo boljše.

Občina Tržič mora za potrebe izvedbe investicije pridobiti v last vsa zemljišča, ki se nahajajo na območju IŠS Križe in še niso v njeni lasti. Gre za pet nepremičnin in sicer za zemljišča parc. št. 281/56, del 281/55, 281/54, 281/85 in 281/86 k.o. 2147 Križe. Zemljišča so razvidna iz grafične priloge (izpis iz PISO). Ureditev območja izhaja iz priložene ureditvene situacije. Na zemljišču parc. št. 281/56 k.o. 2147 Križe je predvidena ureditev nogometnega igrišča, na delu zemljišča parc. št. 281/55 k.o. 2147 Križe je predvidena dostopna cesta do parkirišča in avtobusnega postajališča, na zemljišču parc. št. 281/54 k.o. 2147 Križe je predvidena ureditev javne poti JP 928 831 z razširitvijo cestišča, ureditvijo pločnika in kolesarske steze, na zemljišču parc. št. 281/85 k.o. 2147 Križe je predvidena ureditev javne poti JP 928 831, tlakovanega dvorišča in izgradnja prizidka vrtca ter šole, na zemljišču parc. št. 281/86 k.o. 2147 Križe pa je predvidena izgradnja prizidka vrtca ter šole. Vsa navedena infrastruktura je del projekta Izobraževalnega in športnega središča Križe.

V občinskem prostorskem načrtu spadata nepremičnini parc. št. 281/56 in del 281/55 k.o. 2147 Križe v EUP KRŽ 10 (Križe – šola), območje stavbnih zemljišč, posebna območja (BC – športni centri). Za območje je predviden sprejem občinskega podrobnega prostorskega načrta. Nepremičnine parc. št. 281/54, 281/85 in 281/86 k.o. 2147 Križe spadajo v EUP KRŽ 01 (Križe – šola), območje stavbnih zemljišč, območje centralnih dejavnosti (CU).

Predmetne nepremičnine so uvrščene na načrt pridobivanja nepremičnega premoženja za leto 2021. Občina Tržič je za potrebe izvedbe nakupa zemljišč naročila njihovo cenitev pri sodnem cenilcu, nato pa bo, po sprejemu predlaganega sklepa, lastnikom zemljišč poslala ponudbe za odkup. V primeru, da do sklenitve prodajnih pogodb ne bo prišlo, lahko Občina Tržič v 30 dneh po vročitvi ponudbe z namenom čim hitrejše pridobitve zemljišč prične s postopki razlastitve po ZUreP-2.

V skladu s 192. členom ZUreP-2 se lastninska pravica na nepremičnini lahko odvzame proti odškodnini ali nadomestilu v naravi, če je to v javno korist in nujno za dosego javne koristi ter je javna korist v sorazmerju s posegom v zasebno lastnino. Drugi odstavek 194. člena ZUreP-2 določa, da v primeru, da prostorski akt ni pripravljen z natančnostjo, kot jo določa prvi odstavek 194. člena ZUreP-2, vseeno pa predvideva gradnjo objektov za namene iz prvega odstavka 193 člena ZUreP-2 (gradnja in prevzem objektov in omrežij gospodarske javne infrastrukture ter grajenega javnega dobra, gradnja in prevzem objektov družbene infrastrukture) se šteje, da je javna korist za razlastitev izkazana, če občinski svet za konkretno nepremičnino sprejme sklep, s katerim ugotovi, da je gradnja objekta nujno potrebna in v javno korist.

Pred tem mora biti v skladu s tretjim odstavkom 194. člena ZUreP-2 predlog sklepa javno razgrnjen najmanj 15 dni, o čemer se javnost obvesti z javnim naznanilom. Sklep je javno razgrnjen med 16. 2. 2021 in 2. 3. 2021. V okviru javne razgrnitve ima javnost možnost dajati pripombe in predloge, o katerih mora občina zavzeti stališče in o tem obvestiti dajalca pripomb in predlogov. Če bo Občina Tržič v času javne razgrnitve prejela pripombe in predloge, bo o teh in o stališčih občine pripravljeno dodatno gradivo, ki bo Občinskemu svetu posredovano do začetka seje.

Občina Tržič ne razpolaga z drugimi nepremičninami, kjer bi se lahko na približno primerljiv način uredilo vse zgoraj navedeno niti v poštev ne pridejo druge nepremičnine. Gre za prostorsko najbolj racionalno izvedbo, saj se bo uporaba infrastrukture s strani šole in občanov dopolnjevala, uporabljene pa bodo le nepremičnine oziroma njihovi deli, ki so nujni za izvedbo projekta.

Javni interes za investicijo in njena nujna potrebnost sta torej nedvomno izkazana. Glede na navedeno zato predlagamo, da Občinski svet sprejme sklep, s katerim se ugotovi, da je ureditev IŠS Križe na nepremičninah parc. št. 281/55, 281/56, 281/54, 281/85 in 281/86 vse k.o. 2147 Križe nujno potrebna in v javno korist.

Pripravila:

Dragi Goričan,

višji svetovalec

Petra Lotrič,

svetovalka za pravne zadeve

Klemen Srna,

v. d. direktorja občinske uprave

Priloga:

* Predlog sklepa o ugotovitvi javne koristi,
* Grafična priloga s prikazom predmetnih zemljišč (izpis iz PISO),
* Ureditvena situacija, projekta Izgradnja Izobraževalnega in športnega središča v Križah, DGD, št. projekta 20003-20, oktober 2020, projektanta Savaprojekt, d.d., Cesta krških žrtev 59, 8270 Krško,
* Javno naznanilo in javna razgrnitev.